Tuwan presidhèn enggal-enggal utusan upas anggolèki tukang clêmpung mau. Kira-kira satêngah jam suwene, wong mau bali anggawa dhuwit kang bolong duwèke Ahmadin. Ahmadin nuduhake kasiyate dhuwit mau. Dhuwit diumbulake banjur ditampani. Barêng tuwan presidhèn priksa nuli gumun manèh sarta ngandika mangkene: Sesuk sang ratu rawuh ing kutha kene, coba aturana priksa kasiyate wadung lan dhuwitmu mau, kowe mêsthi bakal dipundhut marang kraton. Ahmadin nuli diêpuk-êpuk kaya ngêpuk-êpuk kancane dhewe.
